[dc]આ[/dc]પણા મનની ગજબ જેવી વાત એ છે કે સુખદ સ્મૃતિઓ આપણે બહુ જલ્દી ભૂલી જતા હોઈએ છીએ અને દુઃખ ઘટનાઓ આપણો ક્યારેય પીછો નથી છોડતી ! આ સુખ અને દુઃખના તડકા-છાંયડાની રમત વચ્ચે ક્યારે હાસ્યનો વરસાદ વરસી પડે એવા રમૂજી પ્રસંગો આપણા જીવનમાં બનતાં હોય છે. મૂળ તકલીફ એ વાતની છે કે આવા પ્રસંગો લાંબા સમય સુધી આપણી સ્મૃતિમાં ટકતા નથી. એને નોંધી લેવા પડે છે. રમૂજી ટુચકાઓનું પણ એવું જ છે. અચાનક રસ્તામાં કોઈ આપણને મળે અને એકાદ જોક સંભળાવવાનું કહે તો એક ટૂચકો પણ યાદ કરવો મુશ્કેલ થઈ પડે છે. હાસ્ય દુર્લભ ચીજ છે. પ્રસન્ન રહેવું એ સૌથી મોટી માનસિક કસરત છે !